Dunyo bo'ylab Bucha xotirasiga aktsiyalar, bulut ustida turgan ko'prik, tarovih orasida dam olayotgan namozxonlar — 6 aprel suratlari

Aprel oyining yana bir kuni o'z o'rnini keyingisiga bo'shatib bermoqda. Bugungi kun davomida dunyoning turli nuqtalarida bir-biridan qiziq (va ba'zilari alamli) suratlar e'lon qilindi. Ularning eng saralarini quyida taqdim etamiz.
Rossiyaning Ukrainaga bir oy davom etgan (samarasiz, yaxshiyamki) bosqinidan keyin rus armiyasi chekinishni boshladi. Ruslar egallagan shahar ketma-ket ozod etilmoqda. Suratda ulardan keyin qolgan vayronalar. Ularni Ukraina prezidenti Vladimir Zelenskiy o'z Telegram kanalida e'lon qildi.
Rus qo'shinlari ortga chekingani bilan, urush davom etmoqda. Bugun uning 42-kuni. Aynan shu kunda Gruziyaning Tbilisi shahridagi parlament binosi yonida Ukrainaning Bucha shahrida halok bo'lganlarni yodga olish aktsiyasi o'tkazildi.
Litva poytaxti Vilnus shahrida ham xuddi shu mazmundagi protestlar bo'lib o'tdi.
Germaniyaning Berlinida ham xuddi shu manzara. Ayolning qo'lida “Bucha seni hech qachon unutmaydi” yozuvli plakat.
Ukraina mavzusidan biroz chetlashamiz. Buyuk Britaniya bosh vaziri Boris Jonson Yangi Qirolicha Elizaveta II (nomdagi ba'zi so'zlar qadrdondek tuyulmayaptimi?) kasalxonasidagi bemorning holidan xabar olmoqda.
Indoneziyaning Banda Acheh shahridagi masjidlardan birida namozxonalar tarovih namozi orasida dam olmoqda.
Istanbuldagi tuman bilan qoplangan Fotih Sulton Mahmud ko'prigi.
Hindistonning Dehli shahrida bolakay havo harorati ko'tarilib ketgani tufayli muzdek suv bilan salqinlamoqda. O'zbekistonda ham shunday kunlar kel(di)ishga oz qoldi.
Dunyoni (Ukrainani ham, jumladan) “maxsus operatsiya”lar emas, go'zallik qutqaradi. Suratda shotlandiyalik baletchilar.
Va to'plam so'ngida O'zbekistonga oid surat: Toshkent shahar hokimi Jahongir Ortiqxo'jaev Shavkat Mirziyoevni yangi qurilish loyihalari bilan tanishtirmoqda.